ADVANC กำไรจะกลับมาเด่นใน Q4/58Upside 15.3%-Div Yield เกินปีละ 5.5%
บล.เอเซียพลัส กรุ๊ป โฮลดิ้งส์ ระบุว่า กำไร ADVANC จะกลับมาเด่นใน Q4/58 ขณะที่ราคายังมี Upside 15.3% อีกทั้งให้ Div Yield เกินปีละ 5.5%
4 ส.ค. 2558

บล.เอเซียพลัส กรุ๊ป โฮลดิ้งส์ ระบุในบทวิเคราะห์ (4 ส.ค.) ว่า กำไรบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC สุทธิไตรมาส 2/58 อยู่ที่ 9.8 พันล้านบาท ทรงตัวจากไตรมาส 1/58 (+16.2%จากปีก่อน) แต่หากไม่รวมรายได้พิเศษ 346 ล้านบาท (ตารางหน้า 2) กำไรปกติอยู่ที่ 9.5 พันล้านบาท ลดลง 4.8% จากไตรมาสก่อน (+8.3%จากปีก่อน)
โดยดีกว่าคาด 2.1% หลักๆเกิดจากต้นทุนบริการ (ไม่รวม IC) ลดลง 3.6% จากไตรมาสก่อน (ดีกว่าคาด) แม้ ADVANC ยังมีการขยายโครงข่ายเพื่อรักษาคุณภาพบริการ 3G ต่อเนื่อง แต่สามารถควบคุมต้นทุนที่เกี่ยวข้องกับการลงทุนให้ทรงตัวจากไตรมาส 1/58
ขณะที่ต้นทุนส่วนแบ่งรายได้ลดลงได้ถึง 11.4% เพราะสามารถเปลี่ยนให้ลูกค้าที่ย้ายไประบบใบอนุญาต 3G แต่ยังใช้เครื่องรุ่นเก่า มาใช้เครื่องรุ่นใหม่ได้เพิ่มขึ้นจาก 58% ของลูกค้าระบบ 3G ในไตรมาส 1/58 มาเป็น 62% ทำให้การขอเชื่อมคลื่นสัมปทาน 2G ที่เสียส่วนแบ่งรายได้แพง 25% ของรายได้มีสัดส่วนลดลง ขณะที่องค์ประกอบอื่นตามคาด คือค่าใช้จ่ายขายบริหารเพิ่ม 9.6% จากไตรมาสก่อน (หลักๆ จากค่าโฆษณา) ส่วนรายได้ค่าบริการ (ไม่รวม IC) ลด 0.5% จากไตรมาสก่อน ตามผลฤดูกาล แต่ยังเพิ่ม 1.8%จากปีก่อน จากจุดเด่นความครอบคลุมพื้นที่บริการ 3G มากสุด
ทั้งนี้คาดว่ากำไรงวดไตรมาส 3/58 จะอ่อนตัวลงจากไตรมาส 2/58 และน่าจะเป็นจุดต่ำสุดของปี เพราะกำลังซื้อในประเทศที่ยังอ่อนตัวและการแข่งขันรุนแรง (แจกเครื่องฟรีในต่างจังหวัด) ส่งผลให้ ADVANC ปรับกลยุทธ์มาขายเครื่องมือถือแบบขาดทุนมากขึ้น (VS งวดครึ่งปีแรกของปี 58 ขายเครื่องมีกำไร) เพื่อรักษาส่วนแบ่งตลาดด้านฐานรายได้
ส่งผลให้คาดว่าผลขาดทุนดังกล่าวจะเข้ามาหักล้างประโยชน์ต้นทุนส่วนแบ่งรายได้ที่ลดลง จากผลบวกกลยุทธ์ดังกล่าวที่จะช่วยให้ ADVANC มีสัดส่วนลูกค้าใช้งานเครื่องรองรับ 3G ได้บนระบบใบอนุญาตมากขึ้น อย่างไรก็ตาม คาดว่าไตรมาส 4/58 จะเห็นกำไรกลับมาเติบโตสูง โดยคาดผลกระทบการขายเครื่องขาดทุนจะลดลง เพราะเป็นช่วงเปิดตัวรุ่นยอดนิยม iPhone ใหม่ รวมทั้งเข้าสู่ช่วงฤดูกาลใช้งาน อีกทั้งเป็นไตรมาสแรกที่เห็นประโยชน์การหยุดรับรู้ค่าตัดจำหน่ายอุปกรณ์ 2G (หยุดรับรู้ 15 ก.ย. 58) ไตรมาสละ 3 พันล้านบาท ประกอบกับ กำไร งวดครึ่งปีแรกของปี 58 คิดเป็นสัดส่วน 47% ของประมาณการทั้งปีแล้ว ภาพรวมจึงยังคงประมาณการกำไรปีนี้ไว้ที่ 4.2 หมื่นล้านบาท เติบโต 15%
ทั้งนี้คาดว่า ADVANC ได้ประโยชน์ประมูล 4G มากสุด และมี Upside ให้ลงทุนแนวโน้มผลประกอบการยังอยู่ในเกณฑ์ดี ขณะที่มูลค่าพื้นฐานยังมี Upside 15.3% และให้ Div Yield เกินปีละ 5.5%
กอปรกับ ADVANC ถือเป็นผู้ได้ประโยชน์สูงสุดจากที่คาดจะเป็นหนึ่งในผู้ชนะประมูล 4G ช่วงปลายปีนี้ และนำมาปิดจุดอ่อนที่ยังไม่มี 4G รายเดียว จึงยังแนะนำ “ซื้อ” ทั้งนี้ ADVANC ประกาศจ่ายเงินปันผลครึ่งปีแรกของปี 58 ที่ 6.5 บาท คิดเป็น Yield 2.6% (ขึ้น XD 11 ส.ค. 58)